NEWS ALERT Ovidiu Popescu, OUT de la FCSB?! "Bodyguard-ul", ofertat de două rivale din Liga 1 ale noii campioane
Ovidiu Popescu (30 de ani) s-ar putea despărți de FCSB în această vară, când contractul său cu noua campioană ajunge la final.
Ovidiu Popescu este cel mai vechi fotbalist din lotul lui FCSB. Mijlocașul poreclit "bodyguard-ul" sau "Lampard" era cumpărat în 2016 de la ACS Poli Timișoara, pentru 200.000 de euro, iar pe parcursul celor opt ani a fost folosit pe o mulțime de poziții, de la mijlocaș defensiv, la fundaș lateral sau stoper.
Ovidiu Popescu ar urma să plece gratis de la FCSB. Oferte de la U Cluj și Sepsi
Potrivit sursei citate, Universitatea Cluj și Sepsi OSK l-au ofertat deja pe Ovidiu Popescu, care poate semna din postura de jucător liber. Favorită pentru semnătura mijlocașul ar fi formația pregătită de Ioan Ovidiu Sabău, care vizează accederea în play-off-ului sezonului următor.
La sărbătoarea de titlu a celor de la FCSB, Ovidiu Popescu spunea că nu știe ce va face din vară.
"Pentru mine nu știu deocamdată ce urmează. Îmi expiră contractul. Nu știu deocamdată, vedem, dar important e că sunt sănătos. Da, îmi doresc să rămân la FCSB, e până la urmă cel mai titrat club din România. Ne vom pune la masă și vom discuta să cădem la un numitor comun. Dacă nu, vedem. Până la urmă, sunt fericit că am câștigat titlul și voi vedea pe viitor ce se va întâmpla cu mine", a spus Ovidiu Popescu.
- 248 de meciuri a strâns Ovidiu Popescu la FCSB din 2016 și până în prezent
- Derby-ul cu Rapid (duminică, 21:00) ar putea fi ultimul meci al lui Ovidiu Popescu la FCSB
Mihai Stoica: "Dacă Ovidiu Popescu rămâne liber va avea oferte de la mai mult de jumătate din echipele de primă ligă"
La începutul lunii martie, Mihai Stoica vorbea despre o posibilă despărțire de Ovidiu Popescu, fiind convins că fotbalistul de la FCSB ar fi o variantă interesantă pentru multe rivale din Liga 1.
"Ovidiu Popescu asigură orice poziție. Dacă nu va prelungi cu noi și va rămâne liber, va avea oferte de la mai mult de jumătate din echipele de primă ligă. Există orice posibilitate (n.r - inclusiv să plece).
Deocamdată nu negociem, ne interesează să vedem cum terminăm. Una e să iei campionatul după 10 ani, alta e să te uiți iar cum câștigă alții", spunea Mihai Stoica, pe 1 martie, la Orange Sport.
Urmăriți SPORT.RO și pe Google News